Codan og Privatsikring taber principiel sag om, hvorvidt en knæskade er en pludseligt opstået ulykke.

En kondiløbers knæskade er dækket af ulykkesforsikringen, fastslår Højesteret i en principiel dom tirsdag.

Under en løbetur i Italien fik en nordjysk kvinde pludselig meget ondt i knæet, og denne skade er omfattet af forsikringen, fremgår det af ovennævnte dom. Dermed taber selskaberne Codan og Privatsikring.

Camilla Amstrup, der er privatdirektør i Codan, siger til TV 2, at Codan er tilfredse med, at sagen har fået en afklaring. Sagen begyndte i 2013.

Hun tilføjer, at Codan nu vil sørge for at udbetale den erstatning, som løberen er berettiget til hurtigst muligt.

- Nu skal vi tilbage og kigge på ordlyden i domsafsigelsen. Og finde ud af, om det giver anledning til, at vi skal præcisere vores vilkår. Eller om vilkårene, som de er i dag, kan bære, at ulykkesbegrebet bredes mere ud.

Dagens dom stadfæstede, at skader ved almindelige gøremål, som hvis man for eksempel rejser sig op eller sætter sig ned og oplever smerte, ikke er omfattet af uykkesforsikringen.

- Vi har valgt at køre sagen af principielle årsager for at få slået fast, hvad der kan betragtes som en ulykke og dermed skal dækkes af ulykkesforsikringen, siger Camilla Amstrup.

Løberen tabte i landsretten

Tidligere mente Østre Landsret, at der ikke var tale om en ulykke, som var omfattet af forsikringsbetingelserne.

I landsretten vurderede flertallet af dommerne, at løbeturen var en dagligdags begivenhed, og at man derfor ikke kunne sige, at skaden opstod pludseligt.

Heller ikke i Højesteret er det lykkedes dommerne at nå til fuld enighed om resultatet. Løberen vinder sagen med stemmerne 4-1. Og det skyldes til dels, at der er uklarhed om selskabernes beskrivelse af, hvad en ulykke er.

I forsikringsbetingelserne står, at en ulykke er en "pludselig hændelse, der forårsager personskade".

Denne definition er ganske bred, og det er ikke en betingelse, at der er sket noget usædvanligt, uventet eller tilfældigt i forbindelse med skadens opståen.

Skal ske pludseligt

Men den hændelse, der fører til skaden, skal være sket pludseligt, skriver flertallet i Højesteret.

I 2001 og de følgende år ændrede forsikringsselskaberne deres betingelser, sådan at flere kunne få dækket tilfælde med sports- og vridskader. En løbetur må sidestilles med sport, fastslår de fire dommere.

Derimod er mere dagligdags bevægelser - at bukke sig ned, rejse sig op og gå - ikke dækket af ulykkesforsikringen, lyder det.

Omvendt giver en enkelt dommer Codan og Privatsikring ret og noterer, at "selve løbeturen ikke kan anses for en pludselig hændelse".

Kan få betydning for lignende sager

Den nordjyske kvinde ville som så mange gange før tage sig en løbetur, da hun for fire år siden var på campingferie i Italien med familien.

Efter 10 minutters tid mærkede hun pludseligt en kraftig smerte i højre knæ. Hun kunne ikke støtte på benet, og det viste sig, at menisken var beskadiget.

Afgørelsen ventes at få betydning for fremtidige sager om motionisters skader, som opstår pludseligt.